Sobre Burjassot cau AIGUA, un espectacle gratuït de dansa aèria sobre solidaritat, medi ambient i amistat
2025-07-24

Incerta és sempre la meteorologia d’octubre i a saber si divendres que ve 18 d’octubre plourà o no. El que sí que és segur és que, eixe dia, a partir de les 22h, caurà AIGUA sobre la Plaça d’Emilio Castelar (Ajuntament). De la mà de XA! Teatre arriba a Burjassot aquest espectacle, AIGUA, gratuït i per a tots els públics, que a través del moviment i de l’element líquid vital, ens parla d’amistat, de medi ambient i de solidaritat. El xou proposa una reflexió a 10 metres d’altura, amb xanques, dansa aèria i acrobàcies, sobre el nostre pas, el dels humans, pel planeta.

XA! Teatre són Xavi Castelló i Alba Blanco, dos artistes que es van conéixer l’any 2010 en una producció de Synergic Art Hub i que, arran d’aquesta experiència, van decidir començar a treballar junts. La seua primera creació va ser Zapatos en el aire, un espectacle basat en un conte original d’Antoni Castelló. Després del bon acolliment d’eixe primer espectacle, la parella aposta per l’humor amb The Audition, un espectacle premiat amb el qual es confirma la internacionalització de la companyia. Fruit de tot el treball realitzat, sorgeix la invitació per a coproduir un nou espectacle al costat de 23Arts, una de les més prestigioses distribuïdores de teatre-circ amb caràcter internacional, i així sorgeix AIGUA que es presenta com un repte, un espectacle poètic que aborda una temàtica de gran importància social.

AIGUA presenta un univers distòpic, que podria ser el nostre, en el qual dues ànimes errants, irreverents i assedegades, coincideixen amb el guardià de l’aigua. Ell, malcarat i patizambo, haurà d’obrir el seu enorme cor per a recuperar el ball i el somriure. Elles, amorals i impertinents, hauran d’aprendre a comportar-se. Els tres necessiten tant l’aigua com aprendre a viure. El públic que acudisca a veure l’espectacle constarà que en aquesta història tot es mou, oneja i es balanceja com en un vaixell. El sistema, les emocions, els sentiments…són com l’aigua. Una obra subtil per a aprendre a cuidar-se, a cuidar l’entorn i a gaudir en harmonia.